[**POLETNA OPRAVILA NA VRTU**](http://www.ognjic-logatec.si/vrtnarski-nasveti/poletna-opravila-na-vrtu)



Tako kot v maju tudi v juniju na vrtu skrbimo za redno zalivanje, okopavanje in gnojenje. V juliju se vročina stopnjuje, v tem času so rastline v polni rasti. Najlepše avgustovsko opravilo je pobiranje pridelkov z vrta.  
  
Mesec junij je čas za presaditev sadik poznega zelja, ohrovta, pora, zelene, blitve, cvetače na njihov končni prostor.

V tem mesecu lahko že posejemo nekatere zelenjadnice, ki jih bomo pobirali jeseni (kolerabo, radič, endivijo, jesensko solato).

Paradižnikom sproti odstranjujemo stranske poganjke, da gre hrana v plodove.

Kumaram in bučkam odlomimo vršičke po petem listu, da se razrastejo.

Krompir osipamo.

Kjer so tla stalno prekrita, je plevela manj. Zemljo zastiramo z različnimi zastirkami, kot so pokošena in vsaj delno posušena trava, zdravi ostanki rastlin, slama, kompost.

Zastirka zadržuje vlago v tleh, ker zmanjšuje izhlapevanje vode s površine, in tako zmanjša porabo vode za 25 do 50 odstotkov. Zavira rast plevelov in preprečuje zbitost tal, izboljša vsebnost hranil in tudi strukturo tal, zmanjšuje nihanje temperature v tleh, s čimer ustvarja boljše razmere za koristne drobnoživke v tleh in za nastajanje humusa, ter preprečuje erozijo.

Z zastiranjem si torej prihranimo mnogo dela na vrtu, kot so pletje, zalivanje, okopavanje in rahljanje.

Zastirka naj bo debela 3 do 5 cm, saj le tako debela zastirka lahko preprečuje rast plevela. Vlažna zastirka ne sme biti predebela, saj se pod njo ustvarijo anaerobne razmere, ki vplivajo škodljivo na rastline in organizme v zemlji.

Če imamo težave s talnimi škodljivci, uporabljamo ostanke rastlin, ki jih te živali ne marajo (proti polžem natresemo na gredice bezgovo listje, proti voluharjem rastline, ki dišijo po limoni).

V juliju se vročina stopnjuje, v tem času so rastline v polni rasti. V sušnih dnevih temeljito zalivamo z deževnico ali s postano vodo zelo pozno zvečer.

Za kakovosten pridelek moramo poleg namakanja tudi redno dognojevati. Poskrbimo za redno obiranje plodov paradižnika, kumar, bučk, paprike v zgodnjih jutranjih urah. Ko se stebla zgodnjega krompirja posušijo, ga izkopljemo, da bo prostor za potrebne setve endivije, radiča, črne redkve.

Najlepše avgustovsko opravilo je pobiranje pridelkov z vrta. Proste grede pripravimo na ponovno setev z motovilcem, špinačo, zimsko endivijo, pri tem pa moramo paziti na kolobarjenje.

Še vedno ni prepozno za sajenje nizkega fižola in nizkih sort graha. Čas je tudi za presaditev endivije, radiča, pora. Pobiramo zelišča in jih obešena v šopkih sušimo v senci.

Avgust je primeren čas za nove nasade jagod, ki jim zboljšamo zemljo s kompostom.  
  
Besedilo: Marjeta Avsec in Jožica Polajžer